b"\n_START_ARTICLE_\nPRISA\n_START_SECTION_\nDivisions\n_START_PARAGRAPH_\nPRISA es divideix en Prisa Noticias, Prisa Radio, Prisa TV, el grup editorial Santillana i l'ag\xc3\xa8ncia de publicitat PRISA Brand Solutions. La divisi\xc3\xb3 de Prisa Noticias engloba marques informatives com El Pa\xc3\xads, Cinco D\xc3\xadas, As, El Huffington Post, MeriStation i altres revistes corporatives._NEWLINE_Prisa Radio \xc3\xa9s el major grup radiof\xc3\xb2nic en espanyol amb m\xc3\xa9s de 1.250 emissores entre pr\xc3\xb2pies, participades i associades a M\xc3\xa8xic, Espanya, Estats Units, Col\xc3\xb2mbia, Costa Rica, Panam\xc3\xa0, Argentina i Xile, i a trav\xc3\xa9s de franqu\xc3\xadcies a Guatemala, Hondures, Equador, Paraguai i Rep\xc3\xbablica Dominicana. A Espanya, posseeix l'emissora generalista Cadena SER i les radiof\xc3\xb3rmules Los 40, M80 Radio, Cadena Dial, M\xc3\xa1xima FM i Radiol\xc3\xa9. T\xc3\xa9 un accionariat en el qual PRISA \xc3\xa9s l'accionista majoritari amb un 73,49%, el Grupo God\xc3\xb3 t\xc3\xa9 un 18,37% i el fons de capital privat 3i, el 6,1% restant._NEWLINE_Prisa TV, anteriorment coneguda com a Sogecable, \xc3\xa9s un grup l\xc3\xadder de la televisi\xc3\xb3 de pagament a Espanya i ha estat el pioner en la introducci\xc3\xb3 de sistemes interactius i principalment de la televisi\xc3\xb3 digital a Espanya. El 2015 PRISA va vendre la plataforma Canal+ a Telef\xc3\xb3nica. Addicionalment, PRISA \xc3\xa9s propiet\xc3\xa0ria del 13,65% de les accions de Mediaset Espanya, que opera canals de televisi\xc3\xb3 com Telecinco o Cuatro, entre altres.\n_START_SECTION_\nFora d'Espanya\n_START_PARAGRAPH_\nPRISA ostenta el 15% de l'accionariat del diari generalista franc\xc3\xa8s Le Monde. A Portugal, \xc3\xa9s el principal propietari del grup Media Capital, que gestiona la cadena de canals TVI; la productora Plural Entertainment Portugal; les emissores R\xc3\xa1dio Comercial, Radio Cidade, M80 Portugal, Smooth FM i Vodafone FM; el portal web IOL i les marques Farol i Spot._NEWLINE_Als Estats Units, PRISA \xc3\xa9s propiet\xc3\xa0ria de Caracol Miami, W Radio Los Angeles i la xarxa de continguts radiof\xc3\xb2nics GLR Networks. Tamb\xc3\xa9 posseeix el 12% de la cadena de parla hispana per cable V-me. A Col\xc3\xb2mbia, \xc3\xa9s propiet\xc3\xa0ria de Caracol Radio i, a Xile, \xc3\xa9s propiet\xc3\xa0ria d'Ibero Americana Radio Chile, un conglomerat de cadenes que concentren m\xc3\xa9s del 50% de la programaci\xc3\xb3 nacional. A m\xc3\xa9s, \xc3\xa9s propiet\xc3\xa0ria en un 50% del grup mexic\xc3\xa0 Televisa Radio, que agrupa r\xc3\xa0dios com W Radio o Los 40, i \xc3\xa9s responsable amb Televisa de l'edici\xc3\xb3 mexicana de la revista Rolling Stone._NEWLINE_El grup opera l'emissora argentina Radio Continental i Los 40, i est\xc3\xa0 associat a Papel Prensa amb el Grupo Clar\xc3\xadn i La Naci\xc3\xb3n, el que els fa amos del 90% del paper per a diaris i revistes de l'Argentina. A Costa Rica, opera les estacions ADN, Los 40 i B\xc3\xa9same conjuntament amb el Grupo Naci\xc3\xb3n, i a Panam\xc3\xa0 opera l'emissora generalista W Radio i la radiof\xc3\xb3rmula Los 40. Tamb\xc3\xa9 mant\xc3\xa9 un conveni amb el grup equatori\xc3\xa0 Radio Centro Internacional per operar Los. A Bol\xc3\xadvia, va ser accionista de la televisi\xc3\xb3 ATB Bolivia per\xc3\xb2 va vendre el 25% de les seves accions al Grup Akiashi i l'altre 70% \xc3\xa9s del Grup Brisa, de manera que nom\xc3\xa9s t\xc3\xa9 pres\xc3\xa8ncia mitjan\xc3\xa7ant l'editorial Santillana._NEWLINE_El Grupo Santillana \xc3\xa9s present a vint pa\xc3\xafsos americans.\n_START_SECTION_\nAccionariat\n_START_PARAGRAPH_\nEl mar\xc3\xa7 de 2015 els principals accionistes de PRISA eren els seg\xc3\xbcents: la fam\xc3\xadlia Polanco (19,5%), l'empresari de Qatar Ghanim Al Hodaifi Al Kuwari (10%), HSBC (9,6%), Roberto Alc\xc3\xa1ntara (9,3%), Caixabank\xc2\xa0(9%), Banco Santander (4,6%), Telef\xc3\xb3nica (4,5%) i fons de capital de risc. L'accionariat de PRISA ha evolucionat significativament entre 2009 i 2015 a causa de les dificultats econ\xc3\xb2miques del grup. La fam\xc3\xadlia Polanco, que el 2009 controlava el 71% de les accions, va veure la seva participaci\xc3\xb3 disminuir per sota del 20%. En les successives ampliacions de capital van entrar en l'accionariat grans empresaris, fons de capital de risc i tamb\xc3\xa9 bancs espanyols que van canviar per accions els deutes que PRISA havia contret amb ells. El grup empresarial de Qatar International Media Group va aportar 75 milions d'euros el 2015, quedant-se el 10% de les accions de PRISA."